กรมการขนส่งทางบก ย้ำแม้เลื่อนเปิดบริการต่อใบขับขี่ออกไปอีกจนกว่าจะพ้นสถานการณ์ฉุกเฉิน ไม่กระทบผู้ขับขี่ยังใช้ใบขับขี่เดิมได้โดยไม่ต้องห่วงถูกจับ
กรมการขนส่งทางบก ย้ำแม้เลื่อนเปิดบริการต่อใบขับขี่ออกไปอีกจนกว่าจะพ้นสถานการณ์ฉุกเฉิน ไม่กระทบผู้ขับขี่ยังใช้ใบขับขี่เดิมได้โดยไม่ต้องห่วงถูกจับ นายจิรุตม์ วิศาลจิตร อธิบดีกรมการขนส่งทางบก กล่าวถึงการเลื่อนเปิดให้บริการด้านใบอนุญาตขับรถและผู้ประจำรถออกไปอีก หลังจากปิดมาตลอดเดือนเมษายนและกำหนดจะกลับมาให้บริการในวันที่ 7 พฤษภาคม 2563 แต่เนื่องจากยังคงอยู่ในสถานการณ์ฉุกเฉินจึงจำเป็นต้องเลื่อนการเปิดบริการออกไปอีก เพราะบริการด้านการออกใบขับขี่เป็นบริการที่คนใช้บริการมาก ยากต่อการดำเนินมาตรการเว้นระยะห่างตามที่กระทรวงสาธารณสุขกำหนด อย่างไรก็ตาม ในช่วงนี้ผู้ขับขี่ที่ใบขับขี่หมดอายุ ยังสามารถใช้ได้โดยไม่ต้องห่วงว่าจะโดนจับเพราะได้ประสานกับทางสำนักงานตำรวจแห่งชาติให้อนุโลมเป็นการเฉพาะไปก่อน เว้นผู้ไม่มีใบขับขี่เลยแล้วออกไปขับยังต้องถูกดำเนินคดีตามกฎหมาย อย่างไรก็ตาม ในส่วนบริการอื่นๆ ของกรมการขนส่งทางบก เช่นการทำนิติกรรมทะเบียนรถ การโอนรถ ยังคงเปิดให้บริการปกติ ภายใต้มาตรการความปลอดภัยด้านสุขภาพ เน้นการเว้นระยะห่าง ณ จุดบริการ พร้อมเพิ่มช่องทางออนไลน์เพิ่มขึ้น